**ΙΕΠ ΕΡΩΤΗΣΕΙΣ-ΑΠΑΝΤΗΣΕΙΣ**

**Κεφ.11ο ΝΟΣΟΙ ΤΡΙΧΩΝ**

Θέμα #28022-**ΘΕΜΑ 4ο**

Μια πελάτισσα σας έχει αδυναμία στους σφιχτούς κότσους και για μεγάλο χρονικό

διάστημα τραβάει πίσω τα μαλλιά της σφιχτά. Όταν την ξαναβλέπετε διαπιστώνετε ότι τα

μαλλιά της έχουν αραιώσει αισθητά, ενώ σας αναφέρει ότι το συνεχές τράβηγμα της έχει

προκαλέσει πονοκέφαλο. Τι θα υποψιαζόσαστε ότι μπορεί να έχει συμβεί; (μονάδες 9)

Τι θα της προτείνατε; (μονάδες 8)

Ποια άλλη τεχνική εργασία στο κομμωτήριο μπορεί να προκαλέσει κάτι αντίστοιχο;

(μονάδες 8)

**Ενδεικτική απάντηση**

Η ελαστικότητα και η στερεότητα των μαλλιών είναι περιορισμένες. Το υπερβολικό

χτένισμα ή βούρτσισμα των μαλλιών και στην προκειμένη περίπτωση το τράβηγμά τους για

την κατασκευή κότσων και αλογοουράς μπορεί να προκαλέσουν το σπάσιμο των τριχών και

τη δημιουργία αλωπεκίας. Η τραυματικής αιτιολογίας απώλεια μαλλιών μπορεί να

προκαλέσει μη ουλωτική αλωπεκία. Ως εκ τούτου, θα προτείναμε στην πελάτισσα για ένα

χρονικό διάστημα να αφήσει τα μαλλιά της ελεύθερα ή έστω να σταματήσει να τα τραβάει

δημιουργώντας κότσους. Το ίδιο μπορεί να συμβεί και με το συνεχές τύλιγμα των μαλλιών

με “ρόλλεϋ”.

#### Θέμα #28021-ΘΕΜΑ 4ο

Έστω ότι επισκεπτόταν το χώρο του κομμωτηρίου, όπου εργάζεστε, ένα μικρό παιδί και

παρατηρούσατε ότι τραβάει τα μαλλιά του, τα σπάει ή τα ξεριζώνει.

α)Τι μπορεί να του συμβαίνει; (μονάδες 12)

β) Μπορεί η αλωπεκία ενός ατόμου και κυρίως ενός παιδιού να είναι το αποτέλεσμα της

κακοποίησης του; (μονάδες 13)

**Ενδεικτική απάντηση**

α) Το παιδί παρουσιάζει τριχοτιλλομανία. Η τριχοτιλλομανία είναι η εκρίζωση ή το σπάσιμο

των τριχών από το τράβηγμα τους. Παρατηρείται σε περιπτώσεις έντονης συναισθηματικής

ή από συνήθεια, σε παιδιά συνήθως. Μπορεί να είναι περιστασιακή ή με τη μορφή “τικ”

(καθ’ έξιν κίνησης).

β) Δυστροφία των τριχών μπορεί να προκληθεί και από την κακοποίηση του ατόμου,

συνήθως παιδιών. Εμφανίζεται με τη μορφή περιοχών αλωπεκίας, που μπορεί να είναι

ουλωτικές (αποτέλεσμα προκλητού τραυματισμού ή εγκαύματος του ατόμου) ή μη

ουλωτικές (που οφείλονται σε τράβηγμα από τα μαλλιά, με αποτέλεσμα το σπάσιμο των

τριχών).

#### Θέμα #28020- ΘΕΜΑ 4ο

Η Χριστίνα κατά τη διάρκεια της εφαρμογής της περμανάντ αισθάνθηκε έντονο κάψιμο στο

τριχωτό της κεφαλής και παραπονέθηκε στην κομμώτριά της. Εκείνη την καθησύχασε

λέγοντάς της ότι η ενόχληση είναι φυσιολογική. Η Χριστίνα τρεις μέρες μετά από την

εφαρμογή της περμανάντ εμφάνισε αραίωση των τριχών της κεφαλής σε διάφορα σημεία

λόγω πτώσης τους.

α) Τι συνέβη στη Χριστίνα; (μονάδες 15)

β) Να αναφέρετε άλλα αίτια που μπορεί να οδηγήσουν στο ίδιο αποτέλεσμα. (μονάδες 10)

**Ενδεικτική απάντηση**

α) Αρχικά, να επισημάνουμε ότι η Χριστίνα παρουσιάζει αλωπεκία, δηλαδή αραίωση των

τριχών της κεφαλής. Πιο συγκεκριμένα, λαμβάνοντας υπόψη την πιο πάνω κλινική εικόνα,

εμφάνισε αλωπεκία από εξωτερικά αίτια, όπου οι αλλοιώσεις πιθανόν να είναι μόνιμες,

καθώς υπάρχει κίνδυνος να καταστράφηκαν οι θύλακες των τριχών εξαιτίας του αλκαλικού

σκευάσματος της περμανάντ και άρα η αλωπεκία να είναι ουλωτική.

β) Ουλωτικές αλωπεκίες από εξωτερικά φυσικά αίτια, π.χ. από εξωγενείς παράγοντες, όπως

αλλεργιογόνα, οξέα, αλκάλεα, θερμικά εγκαύματα και κακώσεις μπορούν να προκαλέσουν

νέκρωση του δέρματος και δημιουργία ουλής, εγκαύματα από αλκαλικές ουσίες που

περιέχονται σε σκευάσματα περιποίησης των τριχών, χειρουργικές ουλές ή βλάβες που

προκαλεί η ραδιενέργεια.

#### Θέμα #28019- ΘΕΜΑ 4ο

Ο Μάριος έφηβος ακόμα, στη νεαρή ηλικία των 18 ετών διέκρινε τις πρώτες λευκές του

τρίχες. Στα 35 του χρόνια φέρει στο τριχωτό της κεφαλής ένα αρκετά μεγάλο ποσοστό

λευκών τριχών.

α) Να εξηγήσετε το λόγο της εμφάνισης των λευκών τριχών σε τόσο νεαρή ηλικία. (μ 18)

β) Υπάρχουν άλλες μορφές αλλοίωσης του χρώματος των τριχών; (μονάδες 7)

**Ενδεικτική απάντηση**

α) Μια από τις τρεις μεγάλες κατηγορίες που αφορά τις νόσους των τριχών είναι και οι

νόσοι που αφορούν αλλοιώσεις του χρώματός τους. Η λεύκανση των τριχών στη γεροντική

ηλικία αποτελεί φυσιολογικό φαινόμενο και οφείλεται κυρίως σε απώλεια της μελανίνης.

Ωστόσο, η πρόωρη ή απότομη λεύκανση των τριχών, όπως στην περίπτωση του Μάριου,

οφείλεται σε κληρονομούμενα, επίκτητα αίτια ή σε άγνωστους λόγους.

β) Υπάρχουν έξι μορφές αλλοίωσης του χρώματος των τριχών. Εκτός από τη λεύκανση και

την πρόωρη λεύκανση των τριχών υπάρχουν ακόμα η ερυθροτριχία, η ετεροχρωμία, η

λευκοτριχία και η πολίωση.

#### Θέμα #28018- ΘΕΜΑ 4ο

#### Η Ελένη είναι 27 ετών και βάφει τα μαλλιά της από την ηλικία των 20 ετών. Έχει αλλάξει αρκετές αποχρώσεις και αυτή την περίοδο έχει βαμμένα τα μαλλιά της ξανθά. Επιπλέον, χρησιμοποιεί αρκετά συχνά «πιστολάκι». Τον τελευταίο καιρό παρατήρησε ότι τα μαλλιά της δεν αναπτύσσονται σωστά, ενώ και στην εμφάνιση έχουν χάσει την φυσιολογική όψη που είχαν.

#### α) Που μπορεί να οφείλεται αυτό; (μονάδες 15)

#### β) Τι θα συμβουλεύατε την Ελένη; (μονάδες 10)

**Ενδεικτική απάντηση**

α) Ο τραυματισμός των τριχών με βούρτσες, παρατεταμένη εφαρμογή υψηλής

θερμοκρασίας στα μαλλιά π.χ. με “πιστολάκι”, αποχρωματισμό ή βαφή τους, είναι κάποιες

από τις αιτίες που μπορεί να οδηγήσουν σε νόσους που αφορούν τη δυσπλασία και τη

δυστροφία των τριχών, δηλαδή τη μη ομαλή και μη φυσιολογική διάπλαση και ανάπτυξή

τους. Οι νόσοι μπορεί να οφείλονται και σε αιτίες που υπάρχουν ήδη από τη γέννηση του

ατόμου. Ωστόσο, όπως συμβαίνει και στην περίπτωση της Ελένης μπορεί να εμφανιστούν

αργότερα κατά τη διάρκεια της ζωής του ατόμου για τους λόγους που προαναφέραμε.

β) Θα της συστήναμε να σταματήσει για λίγο καιρό τις βαφές και κάθε είδους θερμαντικό

μέσο όπως το «πιστολάκι».

#### Θέμα #28017- Θέμα 2ο

2.1 Δυο μεγάλες ομάδες που αφορούν τις νόσους των τριχών είναι η Υπερτρίχωση και η

Αλωπεκία.

α) Τι καλείται υπερτρίχωση; (μονάδες 6)

β) Τι είναι η αλωπεκία; (μονάδες 6)

2.2 Η υπερτρίχωση, καθώς και οι αλωπεκίες χωρίζονται σε υποκατηγορίες.

α) Σε πόσες και ποιες μορφές διακρίνεται η υπερτρίχωση; (μονάδες 8)

β) Πως διακρίνονται οι αλωπεκίες; (μονάδες 5)

**Ενδεικτική απάντηση**

2.1 α) Υπερτρίχωση είναι η αύξηση των τριχών σε αριθμό, πάχος ή μήκος περισσότερο του

φυσιολογικού.

β) Αλωπεκία είναι η πλήρης έλλειψη ή η αραίωση των τριχών της κεφαλής ή του σώματος,

λόγω πτώσης τους ή μη γέννησης τους.

2.2 α) Υπάρχουν τρεις μορφές υπερτρίχωσης: • Η χνοώδης υπερτρίχωση, η παρουσία

δηλαδή χνουδιού, η οποία μπορεί να είναι συγγενής ή επίκτητη. • Η εντοπισμένη και η

γενικευμένη υπερτρίχωση όπου περιοχές ή ολόκληρο το σώμα έχει αυξημένη τριχοφυΐα. •

Η υπερτρίχωση γυναικών και παιδιών ή δασυτριχισμός ανδρικού τύπου. Σε παιδιά και

γυναίκες αυξάνεται ο αριθμός των τριχών σε περιοχές του σώματος, που φυσιολογικά

έχουν τρίχες μόνο οι άνδρες.

β) Οι αλωπεκίες χωρίζονται σε δύο ομάδες: • Στις ουλωτικές αλωπεκίες, όπου οι

αλλοιώσεις είναι μόνιμες και καταστρέφονται οι θύλακοι των τριχών. Υπάρχει ουλή,

δηλαδή το δέρμα είναι λεπτό, λείο, χωρίς πόρους και σχηματίζει πτυχές με τα δάχτυλα. •

Στις μη ουλωτικές αλωπεκίες, όπου δεν υπάρχει ουλή του δέρματος.

#### Θέμα #28016- Θέμα 2ο

2.1 Οι ουλωτικές αλωπεκίες, με βάση την αιτία που τις προκαλεί ταξινομούνται σε

κατηγορίες. Τι γνωρίζετε για την καθεμιά από αυτές;

2.2 Οι μη ουλωτικές αλωπεκίες χαρακτηρίζονται από την έλλειψη ουλής. Να αναφέρετε

τέσσερις (4) από τις περιπτώσεις που ανήκουν στην ομάδα αυτή.

**Ενδεικτική απάντηση**

2.1 • Στις ουλωτικές αλωπεκίες, που οφείλονται σε παθήσεις του δέρματος ή σε

συστηματικές παθήσεις. • Στις ουλωτικές αλωπεκίες, που οφείλονται σε λοιμώξεις του

δέρματος, στην είσοδο δηλαδή στον οργανισμό παθογόνων μικροβίων και στην εκδήλωση

νόσου. Ιοί, κόκκοι, βακτηρίδια, τρεπονήματα, μύκητες, πρωτόζωα και έντομα είναι

δυνατόν, εάν εντοπίζονται στο τριχωτό της κεφαλής, να προκαλέσουν ουλωτική αλωπεκία.

• Στις ουλωτικές αλωπεκίες από εξωτερικά φυσικά αίτια, μπορούν να προκαλέσουν

νέκρωση του δέρματος και δημιουργία ουλής. • Στις ουλωτικές αλωπεκίες, που οφείλονται

σε όγκους, σπίλους (ελιές) και συγγενείς ανωμαλίες του δέρματος του τριχωτού της

κεφαλής, μπορεί να ελαττωθούν ή να καταστραφούν οι θύλακοι των τριχών της κεφαλής. •

Η ψευδογυροειδής αλωπεκία είναι μια ιδιαίτερη μορφή ουλωτικής αλωπεκίας, άγνωστης

αιτιολογίας.

2.2 Να επιλέξετε τέσσερΙς (4) από τις παρακάτω περιπτώσεις: • Η γυροειδής αλωπεκία. • Η

αλωπεκία ανδρικού τύπου ή φαλάκρα. • Η αλωπεκία γυναικείου τύπου. • Η μη ουλωτική

αλωπεκία μετά από τοκετό. • Ορισμένες γενικές νόσοι. • Τραυματικής αιτιολογίας απώλεια

μαλλιών. • Δυστροφία των τριχών μπορεί να προκληθεί από την κακοποίηση του ατόμου,

συνήθως παιδιών. • Η λήψη φαρμάκων. • Ορισμένες τροφικές διαταραχές.

#### Θέμα #28015- Θέμα 2ο

2.1 Οι τρίχες διαφέρουν μεταξύ τους ως προς το μέγεθος, το σχήμα, το χρώμα και την

πυκνότητά τους, από άτομο σε άτομο, ανάλογα με το φύλο, την ηλικία, τη φυλή και την

περιοχή του σώματος, όπου βρίσκονται. Πώς διακρίνονται ως προς το μέγεθος (μονάδες 6)

ως προς το σχήμα τους (μονάδες 4) και ως προς το χρώμα τους; (μονάδες 3)

2.2 Οι τρίχες αποτελούν κεράτινα εξαρτήματα του δέρματος. Η ομαλή ανάπτυξή τους

επηρεάζεται από πολλούς παράγοντες και όταν διαταραχθεί, εκδηλώνεται νόσος. Να

αναφέρετε τις κατηγορίες στις οποίες μπορούν να χωριστούν οι νόσοι των τριχών.

**Ενδεικτική απάντηση**

2.1 Ως προς το μέγεθος, διακρίνονται τρία είδη τριχών. • Οι μακριές και παχιές, • οι

χνοώδεις ή χνούδι, που δεν έχουν μυελό και είναι λεπτές και κοντές, • οι βραχείες (κοντές),

στις οποίες ανήκουν οι βλεφαρίδες, οι τρίχες των φρυδιών, των ρωθώνων και του έξω

ακουστικού πόρου. Ως προς το σχήμα τους διακρίνονται στις: • Ευθείες, • βοστρυχοειδείς

(μπούκλες), • κυματοειδείς (“σπαστά” μαλλιά), • σπειροειδείς (με σχήμα έλικας, «σπιράλ»).

Ως προς το χρώμα τους διακρίνονται στις: • Μαύρες • Γκρίζες • Λευκές • Καστανές • Ξανθές

• Ερυθρές

2.2 Οι νόσοι των τριχών μπορούν να χωριστούν σε τρεις μεγάλες ομάδες: • Σε νόσους που

αφορούν τη δυσπλασία και τη δυστροφία των τριχών, δηλαδή τη μη ομαλή και μη

φυσιολογική διάπλαση και ανάπτυξη τους. • Σε νόσους που αφορούν αλλοιώσεις του

χρώματος των τριχών. • Σε νόσους που αφορούν την πυκνότητα των τριχών, δηλαδή τον

αριθμό, το πάχος και το μήκος των τριχών.

#### Θέμα #28014- Θέμα 2ο

2.1 Ο θύλακος της τρίχας, ο οποίος περιβάλλει τη ρίζα της τρίχας, αποτελείται από δυο

υμένες.

α) Ποιοι είναι οι δυο υμένες από τους οποίους αποτελείται ο θύλακος της τρίχας; (μ 6)

β) Ποιος είναι ο ρόλος του ορθωτήρα μυ της τρίχας; (μονάδες 6)

2.2 Κατά την εγκάρσια τομή της τρίχας, από έξω προς τα μέσα, διακρίνουμε τρία μέρη: Το

περιτρίχιο, τον φλοιό και τον μυελό της τρίχας. Να δώσετε μια συνοπτική περιγραφή και

των τριών στιβάδων.

**Ενδεικτική απάντηση**

2.1 α) Ο θύλακος της τρίχας, ο οποίος περιβάλλει τη ρίζα αποτελείται από δύο υμένες: τον

επιθηλιακό θύλακο εσωτερικά και τον ινώδη θύλακο εξωτερικά. Ο επιθηλιακός θύλακος

προέρχεται από την επιδερμίδα και παρουσιάζει δύο στιβάδες: τον έξω και τον έσω κολεό.

Ο ινώδης θύλακος αποτελεί πάχυνση του χορίου γύρω από τον επιθηλιακό θύλακο.

β) Ο ορθωτήρας μυς της τρίχας, όταν συσπάται, προκαλεί την ανόρθωση των τριχών και

την έξοδο του σμήγματος από τους σμηγματογόνους αδένες.

2.2 • Το περιτρίχιο περιβάλλει την τρίχα και προστατεύει το φλοιό της. Αποτελείται από ένα

στρώμα επίπεδων κυττάρων, που περιέχουν κερατίνη και είναι τοποθετημένα όπως τα

κεραμίδια, το ένα πάνω στο άλλο. • Ο φλοιός είναι το μεσαίο και παχύτερο μέρος της

τρίχας. Αποτελεί το κύριο μέρος του στελέχους των τριχών. Τα κύτταρα της φλοιώδους

ουσίας περιέχουν μελανίνη διαλυμένη ή με τη μορφή κοκκίων (τα μελανινοσώματα). • Ο

μυελός ή μυελώδης ουσία είναι το εσωτερικό τμήμα της τρίχας. Δεν υπάρχει στις πολύ

λεπτές τρίχες και στις τρίχες της κεφαλής. Στην κορυφή και στο στέλεχος των τριχών, τα

κύτταρα περιέχουν κερατίνη και μεταξύ τους υπάρχουν φυσαλίδες αέρα.

#### Θέμα #28013- Θέμα 2ο

2.1 Βασικό ανατομικό στοιχείο του δέρματος αποτελεί εκτός άλλων και η

τριχοσμηγματογόνος μονάδα, μέρος της οποίας αποτελούν οι τρίχες.

α) Να αναφέρετε σε μια εγκάρσια τομή της τρίχας, από έξω προς τα μέσα, πόσα (μ 4)

και ποια (μονάδες 4) μέρη διακρίνουμε.

β) Ποιο είναι το κύριο συστατικό των τριχών; (μονάδες 4)

2.2 Υπάρχουν τρεις γενιές τριχώματος τις οποίες συναντάμε κατά τη διάρκεια της ζωής του

ατόμου.

α) Ποιες είναι οι γενιές αυτές; (μονάδες 6)

β) Πότε εμφανίζονται οι γενιές αυτές αναφορικά με την ηλικία από την οποία διέρχεται ο

ανθρώπινος οργανισμός; (μονάδες 7)

**Ενδεικτική απάντηση**

2.1 α) Κατά την εγκάρσια τομή της τρίχας, από έξω προς τα μέσα, διακρίνουμε τρία μέρη: •

Το περιτρίχιο, • Τον φλοιό και • Τον μυελό της τρίχας. β) Το κύριο συστατικό των τριχών

είναι η κερατίνη.

2.2 α) Υπάρχουν τρεις γενιές τριχώματος: • Το πρωτογενές, • Το δευτερογενές και • Το

τριτογενές τρίχωμα.

β) Το πρωτογενές τρίχωμα εμφανίζεται από τον 5ο εμβρυϊκό μήνα και αντικαθίσταται λίγο

πριν μέχρι λίγο μετά τον τοκετό από το δευτερογενές τρίχωμα. Οι πρωτογενείς και

δευτερογενείς τρίχες είναι λεπτές και κοντές, με λίγη χρωστική. Το τριτογενές τρίχωμα

εμφανίζεται μετά την εφηβεία και αποτελείται από μακρύτερες, παχύτερες και

σκουρότερες τρίχες.

#### Θέμα #28010- Θέμα 2ο

2.1 Μεγάλο μέρος της επιφάνειας του σώματός μας καλύπτεται από τρίχες.

α) Σε ποια μέρη του σώματος εντοπίζονται οι τρίχες; (μονάδες 7)

β) Ποια είναι η διάρκεια της ζωής των τριχών; (μονάδες 6)

2.2 Οι τρίχες αποτελούνται από δύο μέρη.

α) Ποια είναι τα μέρη της τρίχας; (μονάδες 2) Να δώσετε μια συνοπτική περιγραφή των

μερών αυτών. (μονάδες 6)

β) Από πού τρέφεται η τρίχα (μονάδες 2) και ποιο σημείο ευθύνεται για την αύξηση αυτής;

(μονάδες 2)

**Ενδεικτική απάντηση**

2.1 α) Οι τρίχες βρίσκονται σε όλη την επιφάνεια του σώματος, εκτός από τα πέλματα, τις

παλάμες, την πλάγια επιφάνεια των δακτύλων των χεριών και των ποδιών, τα νύχια, τη

θηλή του μαστού, την πόσθη, τη βάλανο, την κλειτορίδα, τα μικρά χείλη και την εσωτερική

επιφάνεια των μεγάλων χειλέων του αιδοίου.

β) Η διάρκεια ζωής των τριχών είναι από 3 μήνες έως 3-6 χρόνια.

2.2 α) Οι τρίχες αποτελούνται από δύο μέρη: τη ρίζα και το στέλεχος τους. Η ρίζα είναι το

τμήμα της τρίχας που βρίσκεται λοξά μέσα στο χόριο. Περιβάλλεται από δύο λεπτούς

υμένες, που αποτελούν το θύλακο της τρίχας. Το κάτω τμήμα της ρίζας παρουσιάζει μια

διόγκωση, που έχει σχήμα κουδουνιού, το βολβό της τρίχας. Το χόριο μαζί με αγγεία

μπαίνουν μέσα στην κοιλότητα του βολβού της τρίχας και σχηματίζουν τη θηλή της τρίχας.

Το στέλεχος είναι το τμήμα της τρίχας που προεξέχει πάνω από την επιφάνεια του

δέρματος. Έχει μήκος που ποικίλλει και η ελεύθερη άκρη του λέγεται κορυφή.

β) Η τρίχα τρέφεται από τα αγγεία της θηλής, ενώ η αύξηση των τριχών γίνεται από το

βολβό της τρίχας